Άγνωστο ακόμη Ιδιωτικό Πανεπιστήμιο- Κολέγιο για την Λαμία διεκδικεί ο Περιφερειάρχης Στερεάς Ελλάδας.

Σχόλιο του Δημήτρη Ι. Κατσούλη, Περιφερειακού Συμβούλου Στερεάς Ελλάδας

Το αίτημα για ένα νέο Πανεπιστήμιο στην Στερεά Ελλάδα παρουσιάστηκε πριν λίγους μήνες από τον Περιφερειάρχη κ. Σπανό ως το μέγα διακύβευμα για την Στερεά και επιχείρησε να παρασύρει το Περιφερειακό Συμβούλιο σε αυτή την αιφνίδια όντως διεκδίκηση. Την ίδια στιγμή στην Στερεά Ελλάδα έχουν εγκατασταθεί και λειτουργούν τρία Πανεπιστήμια, το Πανεπιστήμιο Αθηνών στην Εύβοια, το Πανεπιστήμιο Θεσσαλίας στην Λαμία και το Γεωπονικό Πανεπιστήμιο στην Άμφισσα και το Καρπενήσι. Έως σήμερα ο Περιφερειάρχης υποβάθμιζε αυτή την πραγματικότητα αδιαφορώντας ουσιαστικά και έμπρακτα για τα προβλήματα τόσο των πανεπιστημιακών δομών της Στερεάς Ελλάδας όσο και των φοιτητών κυρίως ως προς την στέγη και τις συνθήκες διαβίωσης και διαμονής στις πόλεις που φιλοξενούν τα Πανεπιστημιακά Τμήματα και διαλαλούσε την διεκδίκηση ενός Πανεπιστημίου που να έχει έδρα την έδρα της Περιφέρειας και να λέγεται Πανεπιστήμιο Στερεάς Ελλάδας «γιατί είναι η μόνη Περιφέρεια χωρίς δικό της Πανεπιστήμιο».
Πολλοί πίστεψαν ότι ο Περιφερειάρχης διεκδικεί ένα ακόμη Δημόσιο Πανεπιστήμιο στην Στερεά Ελλάδα και μάλιστα έως λίγες ημέρες πριν δεν αρνήθηκε την σύσταση εκείνης της διαπαραταξιακής επιτροπής που αποφάσισε το Περιφερειακό Συμβούλιο παρότι φαινόταν ότι την παρέπεμπε στις καλένδες. Οι δηλώσεις της πολιτικής ηγεσίας του Υπουργείου Παιδείας ( Υφυπουργού και Υπουργού) ήταν ασφαλώς σε αντίθετη κατεύθυνση. Δεν προμήνυαν ότι η Κυβέρνηση Μητσοτάκη θα προχωρούσε στην ίδρυση νέου Δημόσιου Πανεπιστημίου την στιγμή που τα δίνει όλα για να φυτρώσουν τα ιδιωτικά πανεπιστήμια τύπου κολεγίων. Γιαυτό άλλωστε η διεκδίκηση του Περιφερειάρχη Στερεάς Ελλάδας δεν αντιμετωπίστηκε σοβαρά από την Κυβέρνηση. Κάποιοι ίσως είχαμε υποψιαστεί ότι ο Περιφερειάρχης είτε αναζητεί «κολέγιο» για να έρθει ως ιδιωτικό Πανεπιστήμιο στην Λαμία είτε προμοτάρει σχέδιο εγκατάστασης συγκεκριμένου ιδιωτικού πανεπιστημίου. Άλλοι δεν το υποψιάστηκαν.

Χθες στην Χαλκίδα (10.3.2026) , σε εκδήλωση της ΔΗΜΤΟ Νέας Δημοκρατίας, το παραμύθι τελείωσε και είχε «δράκο». Ο δράκος είναι η προσμονή ή η προαναγγελία κάποιου ιδιωτικού Πανεπιστημίου που τα επόμενα χρόνια θα διαλέξει να εγκατασταθεί στην Λαμία και σίγουρα δεν θα είναι καμία τεράστια επένδυση. Η Υπουργός επιχειρηματολόγησε υπέρ των Ιδιωτικών Πανεπιστημίων αλλά και ο Περιφερειάρχης παραδέχθηκε ότι τον ενδιαφέρει κάποιο ιδιωτικό πανεπιστήμιο η δε εγκατάστασή του θα είναι «Νίκη!!!», για ποιόν άραγε;. Άλλωστε και οι δύο εκθείασαν την «μεταρρύθμιση» των ιδιωτικών πανεπιστημίων που ήταν ιστορική διεκδίκηση της Νέας Δημοκρατίας και της ΟΝΝΕΔ.

Έχει άραγε δικαίωμα ο Περιφερειάρχης να υποτάσσει στο κομματικό συμφέρον το συμφέρον της Περιφέρειας; Όταν οφείλει να στηρίζει τα υφιστάμενα Δημόσια Πανεπιστήμια που προφέρουν στην Περιφέρεια σημαντικές δομές τριτοβάθμιας εκπαίδευσης την στιγμή μάλιστα που η Περιφέρεια έχασε το Πανεπιστήμιο της Στερεάς Ελλάδας το 2013 γιατί δεν κατόρθωσε να το στηρίξει;

Ως κομματικό στέλεχος της Νέας Δημοκρατίας μπορεί να υποστηρίζει και να προωθεί τις ιδεολογικές και προγραμματικές επιλογές του κόμματος που τον ανέδειξε και στο οποίο οφείλει την πολιτική του υποταγή. 

Ως Περιφερειάρχης όμως οφείλει να στηρίζει το περιφερειακό δημόσιο συμφέρον και εν προκειμένω τα Δημόσια Πανεπιστήμια που τιμούν την Στερεά Ελλάδα με την ανάπτυξή τους στις πόλεις της.

Η Περιφέρεια Στερεάς Ελλάδας έχει υποχρέωση και συμφέρον να αγκαλιάσει, να στηρίξει και να ενθαρρύνει τα τρία Δημόσια Πανεπιστήμια που λειτουργούν στην Στερεά Ελλάδα. Η ενίσχυση και η περαιτέρω ανάπτυξή τους αλλά και η προώθηση της εγκατάστασης και άλλων δομών Δημόσιων Πανεπιστημίων στις πόλεις της Στερεάς Ελλάδας είναι το μείζον διακύβευμα. Η νομοθετημένη από το 2018 «Τεχνόπολη του Ευρίπου» πρέπει να βγει από την αφάνεια και να μπει στο προσκήνιο με πρωτοβουλία και της Περιφέρειας.

Κανένα ιδιωτικό Πανεπιστήμιο δεν μπορεί να ιδρυθεί και να λειτουργήσει με το όνομα της Περιφέρειας Στερεάς Ελλάδας ούτε μπορεί να μονοπωλήσει το ενδιαφέρον της Περιφερειακής Αρχής. Είναι, όταν και εάν έρθει, μία υπόθεση ιδιωτικής πρωτοβουλίας που αφορά κυρίως όσους ιδιώτες επενδύσουν σε αυτό. Δεν είναι η ίδρυσή του πεδίο θεσμικής διεκδίκησης για την Περιφέρεια. Η Περιφέρεια έχει δημόσια Πανεπιστήμια να στηρίξει. Και εάν η Πολιτεία ιδρύσει και άλλο Δημόσιο Πανεπιστήμιο στην Στερεά Ελλάδα είναι και αυτό ευπρόσδεκτο.

Επιτέλους ας το πάρουν χαμπάρι ότι η Περιφέρεια είναι Δημόσιος θεσμός Αυτοδιοίκησης και Ανάπτυξης και όχι Επιχείρηση ή, ακόμη χειρότερα, Μαγαζάκι.

